SAID hof toe oor Pauw se boekJacques Pauw, die skrywer van The President’s Keepers, by die bekendstelling van die boek in Pretoria (9 November 2017). Foto: ANA Die Suid-Afrikaanse Inkomstediens (SAID) het ŉ aansoek teen Jacques Pauw, ŉ ondersoekende joernalis en outeur van The President’s Keepers, by die Wes-Kaapse hooggeregshof ingedien. Die inkomstediens beskuldig Pauw daarvan dat hy die Wet op Belastingadministrasie oortree het deur belastingbetalers se vertroulike inligting bekend te maak. Pauw het aan African News Agency gesê hy was verstom toe hy ŉ kennisgewing van die hofaansoek ontvang, maar dit voel asof dit ŉ erkenning is dat die onthullings in sy boek waar is. “Dit is nie ŉ aanval op die geloofwaardigheid van die boek nie, maar bevestiging van die geloofwaardigheid van die boek,” het hy gesê. “Hulle wil bloot ŉ hofbevel hê dat ek die wet oortree het. Wat dan?” Hy het gesê die saak sal vroeg in die nuwe jaar hanteer word aangesien sy prokureurs reeds met vakansie is. “Ek is nie bekommerd hieroor nie; ons sal dit teenstaan. Ek is seker daar is nog aan die kom.” Pauw het gesê aanklagte is reeds by die Hatfield-polisiestasie aanhangig gemaak, wat hierdie hofaansoek “baie verrassend” maak. ŉ Beëdigde verklaring van Tom Moyane, hoof van die SAID, haal ongeveer 15 bladsye van The President’s Keepers aan wat volgens die inkomstediens die wet oortree. Dit sluit onthullings in oor betalings wat aan president Jacob Zuma en Edward Zuma gemaak is. Dit behels ook Pauw se bewerings dat Mark Liffman, ŉ Kaapse bendelid, en ander glo honderde miljoene aan die SAID skuld. Moyane het gesê die verklarende bevel wat aangevra word, is nodig weens die “belangrikheid en omvang van die oortreding”. “Sulke verklarende bevele is noodsaaklik om vertroue aan die publiek te gee sodat hulle weet belastingbetalers se inligting kan nie sommer na willekeur deur derde partye bekendgemaak word wanneer hierdie derde partye geen gesag het om sulke inligting te besit of sonder gevolge te openbaar nie.” Vroeër vandeesmaand is ŉ strafregtelike ondersoek teen Pauw in Durban begin. Kolonel Reuben Govender, wat na bewering ŉ reputasie het dat hy verdagtes intimideer, was die ondersoekbeampte in dié saak. Die saak is intussen by hom weggeneem en word nou deur die provinsiale hoofkantoor hanteer. Pauw het gesê die prokureurs wat namens hom in Durban optree, doen dit op ŉ pro bono-basis en hy is oorweldig deur die “welwillendheid” van mense. “Ek wil nie vir die volgende twee jaar van my lewe in regsgedinge gewikkel wees nie, maar as dit is wat hulle wil doen, sal ons baklei.”